Source: http://www.danovecentrum.sk/aktuality/vyradenie-auta-z-podnikania-aktualita-dc-5-2018.htm
Timestamp: 2018-10-17 14:53:01+00:00
Document Index: 4187901

Matched Legal Cases: ['§ 19', '§ 22', '§ 19', '§ 22', '§ 21', '§ 8']

Spoločnosť môže postupovať niekoľkými spôsobmi, tak ako uvádza, napr. vyradiť likvidáciou, predajom alebo darovaním.
Keďže z otázky nie je zrejmé, či je auto plne odpísané alebo nie, budeme vychádzať z toho, že ešte nie je plne odpísané.
Vyradenie auta likvidáciou
Pri vyradení auta likvidáciou spoločnosť z pohľadu zákona č. 595/2003 Z. z. o dani z príjmov (ZDP) uplatní § 19 ods. 3 písm. b) bod 2 ZDP, kedy daňovým výdavkom je zostatková cena likvidovaného majetku. To znamená, že zostatková cena je uznaná za daňový výdavok v plnej výške.
V roku vyradenia auta likvidáciou sa do daňových výdavkov neuplatní daňový odpis, pretože spoločnosť o tomto majetku nebude účtovať k poslednému dňu zdaňovacieho obdobia (§ 22 ods. 11 ZDP). Do daňových výdavkov sa však pri vyradení auta likvidáciou zahrnie v plnej výške jeho daňová zo­statková cena. Rozdiel medzi daňovou a účtovnou zostatkovou cenou bude pripočítateľnou alebo odpočítateľnou položkou od výsledku hospodárenia, a to na riadku 180 alebo na riadku 290 daňového priznania.
Účtovanie pri vyradení likvidáciou je nasledovné:
zostatková cena auta 551/082
vyradenie auta 082/022.
Pri vyradení dlhodobého majetku likvidáciou je potrebné doložiť ho hodnoverným dôkazom, napr. bezpečné uloženie na skládke, potvrdením zberných surovín alebo posudok znalca s tým, že po likvidácií by sa majetok nemal ďalej hospodársky využívať v existujúcej podobe.
Vyradenie auta predajom
Pri vyradení auta predajom spoločnosť postupuje podľa § 19 ods. 3 písm. b) bod 1 ZDP, kedy zostatková cena alebo pomerná časť zostatkovej ceny je daňovým výdavkom, avšak len do výšky príjmov (výnosov) z predaja.
V súlade s § 22 ods. 12 ZDP si spoločnosť pri aute môže v roku predaja uplatniť do daňových výdavkov odpis vo výške pomernej časti ročného odpisu pripadajúcej na počet celých mesiacov, počas ktorých sa majetok účtoval.
Účtovanie pri vyradení predajom je nasledovné:
zostatková cena auta 541/082
Vyradenie auta darovaním
V prípade darovania auta dary nie sú uznanými daňovými výdavkami. To znamená, že daňovým výdavkom nie je ani zostatková cena darovaného hmotného majetku podľa § 21 ods. 2 písm. f) ZDP. Darované auto bude preto predstavovať položku zvyšujúcu základ dane a v daňovom priznaní PO sa uvedie na r. 130 tabuľky A III. časť r. 8. Zároveň sa v daňovom priznaní vyrovná rozdiel medzi účtovnou a daňovou zostatkovou cenou auta.
Účtovanie pri vyradení darovaním je nasledovné:
zostatková cena auta 543/082
Ak si spoločnosť na vstupe odpočítala DPH, pri darovaní jej vzniká povinnosť vrátiť DPH z daňovej zostatkovej ceny auta a účtovanie by bolo zápisom 543/343 (§ 8 ods. 3 zákona č. 222/2004 Z. z. o dani z pridanej hodnoty).
Podľa toho, akým spôsobom sa auto vyradí, bude spoločnosť postupovať pri účtovaní. Odhlásenie auta z dane z motorových vozidiel súvisí so zánikom daňovej povinnosti, ale nie je podmienka, že najskôr je vyradenie z dane z motorových vozidiel a až potom vyradenie z majetku spoločnosti.
Vyradenie vozidla na dopravnom inšpektoráte a uplatnenie odpisov
Predaj vyradeného majetku zamestnancovi
Vyradenie ukradnutého vozidla, škoda a daňové výdavky
Daň z motorových vozidiel – vyradenie starého a kúpa nového automobilu
Vyradenie faktúr v jednoduchom účtovníctve
Čiastočná likvidácia časti budovy (umývacia linka) v JÚ
Daňová uznateľnosť vyradeného tovaru
Vyradenie auta likvidáciou z pohľadu DPH
Darovanie sonografického prístroja za 1 euro
Vyradenie nehnuteľnosti SZČO z obchodného majetku
Vyradenie nehnuteľnosti z obchodného majetku
Vyradenie odpísaného automobilu v dôsledku škodovej udalosti v JÚ
Zúčtovanie a daňové posúdenie zostatkovej ceny majetku